Návrh na poskytnutie investičnej pomoci pre Mondi SCP, a. s. so sídlom Tatranská cesta 3, 034 17 Ružomberok
Mondi SCP, a. s., podala 15. decembra 2011 na Ministerstvo hospodárstva Slovenskej republiky (ďalej len „ministerstvo“) podľa § 9 zákona č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov (ďalej len „zákon 
o investičnej pomoci“) investičný zámer: „Rozšírenie existujúceho závodu, v rámci ktorého dôjde k zvýšeniu výrobnej kapacity celulózy“ v okrese Ružomberok. 
Na realizáciu investičného zámeru požaduje Mondi SCP, a.s. investičnú pomoc podľa § 2 ods. 1 písm. b) zákona o investičnej pomoci vo forme úľavy na dani z príjmu v nominálnej výške 25 375 000 eur.
(A)  Stručná charakteristika žiadateľa a prijímateľa investičnej pomoci
Žiadateľom a prijímateľom investičnej pomoci je Mondi SCP, a. s., so sídlom Tatranská cesta 3, 034 17 Ružomberok, IČO: 31 637 051, zapísaná dňa 1. 10. 1995 v Obchodnom registri Okresného súdu Žilina, oddiel: Sa, Vložka č.: 306/L, ktorá podniká v oblasti výroby celulózy, papiera a lepenky.

Mondi SCP, a.s. bola založená zakladateľskou zmluvou zo dňa 7. 9. 1995. Základné imanie Mondi SCP, a.s. je vo forme akcií na doručiteľa vo výške 153 854 943,158246 eur, pričom celkový počet vydaných akcií je 4 635 034 s nominálnou hodnotou 33,193919 eur. 
Mondi SCP, a.s., je dcérskou spoločnosťou spoločnosti Neusiedler Holdings B.V., Amsterdam so sídlom v Amsterdame, Holandsko, ktorá má 51 % podiel na jej základnom imaní. Akcie spoločnosti si v pomere 51 % a 49 % delí so skupinou ECO-INVEST, a.s.

Mondi SCP, a.s., patrí do skupiny Mondi (www.mondigrup.com), ktorou je medzinárodná papierenská a obalová skupina s výrobnými závodmi v 31 krajinách sveta. Kľúčové podniky skupiny sú lokalizované v strednej Európe, Rusku a Južnej Afrike.
Skupina Mondi je plne zapojená do procesu výroby papiera a obalových materiálov, 
od spracovania celulózy či výroby papiera (vrátane recyklovaného papiera) až po spracovanie obalového papiera na obaly z vlnitej lepenky, priemyselné vrecia a obaly potiahnuté fóliou. Skupina sa zaoberá aj výrobou obalového papiera, priemyselných obalových materiálov 
a nenatieraného bezdrevného papiera.
Mondi SCP, a.s., ako integrovaný podnik na výrobu celulózy a papiera patrí do obchodnej divízie Mondi Uncoated Fine Paper. Táto divízia vyrába v štyroch závodoch v Európe, Rusku a Južnej Afrike kancelárske a profesionálne tlačiarenské papiere. 
Medzi najvýznamnejších zákazníkov v segmente Papier patria medzinárodné veľkoobchody: Papyrus, Europapier, Paperlinx, Antalis, Igepa, Inapa, výrobcovia tlačových strojov: Xerox, Canon, Konica Minolta, medzinárodný predajcovia kancelárskej techniky: Office Depot, Lyreco.
Medzi najvýznamnejších zákazníkov v segmente buničina patria: SHP Group, Mondi Neusiedler, Baiersbronn, Gran PapirSalzer, Degra, Wepa Hygienproducte, Konimpex, Cartiera. 
Mondi SCP, a.s, za svojich hlavných konkurentov na trhu EHP považuje:
V segmente buničina

	Konkurent
	Krajina
	Trhový podiel (%)

	Fibria
	Brazília
	24

	Ence
	Španielsko
	15

	Suzano
	Brazília
	12

	Altri
	Portugalsko
	 7

	Stora Enso
	Fínsko
	 7


V segmente papier

	Konkurent
	Krajina
	Trhový podiel (%)

	International Paper Kwidzyn
	Poľsko
	12,2

	UPM
	Nemecko, Škandinávia
	12,8

	GPS
	Portugalsko 
	15,2

	Stora Enso
	Škandinávia
	17,8


Mondi SCP, a.s. nespĺňa definíciu malého alebo stredného podniku podľa Prílohy 
I Nariadenia komisie (ES) č. 800/2008 o vyhlásení určitých kategórií pomoci za zlučiteľné 
so spoločným trhom podľa článkov 87 a 88 zmluvy (Všeobecné nariadenie o skupinových výnimkách).
(B) Stručná charakteristika investičného zámeru

Hlavným predmetom činnosti Mondi SCP, a. s. je výroba papiera a lepenky. Investičný zámer bezprostredne súvisí s výrobou papiera a celulózy.

Cieľom investičného zámeru je rozšírenie existujúceho závodu v Ružomberku, v rámci ktorého dôjde k zvýšeniu výrobnej kapacita celulózy. Realizácia investičného zámeru navýši výrobu celulózy o 25 000 ton/rok, pričom sa vytvoria predpoklady pre ďalšie zvyšovanie kapacity výroby až o celkom 50 000 ton/rok.
Výroba papiera spadá pod nasledujúce kódy: 
SK NACE:
 17120 (Výroba papiera a lepenky)
CPA: 

 171214 (Ostatný papier a lepenka na grafické účely)

PRODCOM: 
 17121435 (Kotúče)



 17121439 (Formáty)
Výroba celulózy spadá pod nasledujúce kódy:
SK NACE: 
 17110 (Výroba celulózy)
CPA: 







 171112 (Výroba celulózy)
PRODCOM: 
17111200 (Chemická drevná buničina, nátronová alebo sulfátová, iná ako na chemické spracovanie)
Realizácia investičného zámeru predpokladá nákup a inštaláciu nových, moderných a vysoko efektívnych technologických zariadení, ktorých cieľom je zvýšiť kapacitu technologického uzla regenerácie a súvisiaca úprava odparky. 

Mondi SCP, a.s., v súčasnosti prevádzkuje dva regeneračné kotly, RK1 a RK2. Obstaraním ďalšieho zariadenia, kotla RK3, dôjde k rozšíreniu existujúceho podniku a nárastu výroby celulózy.

Realizácia investičného zámeru vo výške 95 000 000 eur je rozložená na obdobie rokov 2012 – 2015, pričom v priamej súvislosti s investičným zámerom nedôjde k priamemu nárastu nových pracovných miest, ale k zachovaniu 383 súčasných pracovných miest, ktoré by 
v dôsledku zvyšovania efektivity výroby celulózy ako aj papiera boli postupne redukované 
a do roku 2016 by boli zrušené. 

Investičný zámer úspešne prešiel procesom posudzovania vplyvov na životné prostredie podľa zákona č. 24/2006 Z. z. o posudzovaní vplyvov na životné prostredie a o zmene 
a doplnení niektorých zákonov (EIA). Z výsledkov procesu EIA je zrejmé, že navrhované rozšírenie činnosti bude mať prevažne pozitívny dopad na vplyvy vyvolávané dotknutou výrobnou činnosťou.
Plánovaná výška oprávnených nákladov                                                                        v tis. eur
	
	2012
	2013
	2014
	2015
	Celkom
	%

	Budovy a stavby
	2 000 
	7 000
	2 500 
	500 
	12 000 
	12,63

	Stroje a zariadenia
	12 960
	21 400 
	27 640 
	21 000 
	83 000 
	87,37

	Spolu
	14 960
	28 400 
	30 140 
	21 500 
	95 000 
	100,00


Časový harmonogram
Plánovaný začiatok realizácie investičného zámeru je október 2012, spustenie rozšírenej výroby sa plánuje na február 2015 a plný objem výroby má byť dosiahnutý do konca roku 2015. 
Zdroje financovania investičného zámeru                                                                    
Žiadateľ predpokladá financovanie investičného zámeru kombináciou vlastných zdrojov
vo výške 34 810 000 eur, cudzích zdrojov vo výške 34 810 000 eur a poskytnutej investičnej pomoci vo výške 25 375 000 eur.
(C) Požadovaná investičná pomoc
V súvislosti s plánovanou realizáciou investičného zámeru v rámci ktorého dôjde k zvýšeniu výrobnej kapacity celulózy žiadateľ požiadal o investičnú pomoc v nasledovnej forme:
· úľavy na dani z príjmu vo výške 25 375 000 eur.
Predpokladané čerpanie investičnej pomoci                                                                      v eur
	Rok
	2013
	2014
	2015
	Celkom

	Daňová úľava
	10 465 677
	12 411 084
	2 498 239
	25 375 000


(D) Hodnotenie
Pri posudzovaní investičného zámeru ministerstvo vychádzalo z nasledujúcich podkladov:
· investičného zámeru, ktorý Mondi SCP, a.s. podala 15. decembra 2011,

· odborného posudku k investičnému zámeru, ktorý vypracovala agentúra SARIO dňa 
24. januára 2012. 
Vzhľadom na to, že:
· v prípade poskytnutia investičnej pomoci ide o výhodu poskytovanú prijímateľovi investičnej pomoci z verejných zdrojov,

· táto výhoda zvýhodňuje podnikanie, pretože investičná pomoc umožní prijímateľovi investičnej pomoci znížiť náklady na realizáciu investičného zámeru, ktoré by musel vynaložiť, čím je mu poskytnutá výhoda na úkor iných konkurujúcich spoločností,
· hrozí narušenie hospodárskej súťaže, pretože z predložených podkladov vyplýva, 
že prijímateľovi investičnej pomoci táto umožní rozšíriť existujúci závod, v rámci ktorého dôjde k zvýšeniu výrobnej kapacity celulózy čím sa zvýši výrobná kapacita, pričom produkcia prijímateľa investičnej pomoci bude vyvážaná aj do štátov Európskej únie, 
· poskytnutím výhody môže byť dotknutý obchod medzi Slovenskou republikou 
a členskými štátmi Európskej únie, a to tým, že realizáciou investičného zámeru sa zvýši výrobná kapacita, pričom produkcia prijímateľa investičnej pomoci bude vyvážaná do štátov Európskej únie, 

ide o štátnu pomoc spĺňajúcu definičné znaky pomoci v zmysle článku 107 ods. 1 Zmluvy 
o fungovaní Európskej únie.
V článku 107 ods. 1 Zmluvy o fungovaní Európskej únie sa stanovuje všeobecná zásada zákazu štátnej pomoci v rámci Európskej únie.
V zmluve sa však ustanovujú určité výnimky, ktoré sú stanovené v článku 107 ods. 2 a 3 Zmluvy o fungovaní Európskej únie, na základe ktorých možno štátnu pomoc považovať 
za zlučiteľnú so spoločným trhom. 
V súlade s článkom 107 ods. 3 písm. a) Zmluvy o fungovaní Európskej únie možno pomoc považovať za zlučiteľnú so spoločným trhom, ak podporuje hospodársky rozvoj oblastí, 
v ktorých je životná úroveň mimoriadne nízka, alebo v ktorých existuje mimoriadne vysoká nezamestnanosť.
V súlade s článkom 107 ods. 3 písm. c) Zmluvy o fungovaní Európskej únie možno pomoc považovať za zlučiteľnú so spoločným trhom, ak podporuje rozvoj určitých hospodárskych aktivít alebo oblastí, za predpokladu, že táto pomoc nepriaznivo neovplyvní podmienky obchodu tak, že by to bolo v rozpore so spoločným záujmom.
Vzhľadom na to, že cieľom investičnej pomoci je podpora rozšírenia existujúceho podniku na výrobu celulózy v regióne NUTS 2 Stredné Slovensko, požadovaná investičná pomoc spadá pod výnimku podľa článku 107 ods. 3 písm. a) Zmluvy o fungovaní Európskej únie.
(E) Právna analýza
Požadovaná investičná pomoc spĺňa definičné znaky investičnej pomoci, ktorej cieľom je podpora rozšírenia existujúceho podniku formou výstavby novej prevádzky na výrobu celulózy.
Pri posudzovaní požadovanej investičnej pomoci s procesnými a hmotnoprávnymi predpismi upravujúcimi investičnú pomoc ministerstvo postupovalo v súlade:
· so zákonom o investičnej pomoci,
· s Usmerneniami pre národnú regionálnu pomoc na roky 2007 – 2013 (2006/C 54/08) 
(ďalej len „usmernenia“),
· s Nariadením Komisie (ES) č. 800/2008 zo dňa 6. augusta 2008 o vyhlásení určitých kategórií pomoci za zlučiteľné so spoločným trhom podľa článkov 87 a 88 zmluvy (Všeobecné nariadenie o skupinových výnimkách),
· s Nariadením vlády SR č. 481/2011 Z. z., ktorým sa ustanovuje maximálna intenzita investičnej pomoci a výška investičnej pomoci podľa formy investičnej pomoci a miery nezamestnanosti v okresoch podľa jednotlivých regiónov Slovenskej republiky (ďalej len „nariadenie“).
Podľa usmernení sa regionálna investičná pomoc môže poskytnúť na podporu hospodárskeho rozvoja regiónov, v ktorých je životná úroveň mimoriadne nízka, alebo v ktorých je vysoká nezamestnanosť, t. j. regionálna pomoc je určená na rozvoj znevýhodnených regiónov 
s cieľom podporiť investície a rozvoj pracovných miest v trvalom kontexte.
Cieľom regionálnej investičnej pomoci je rozšírenie existujúceho výrobného závodu na výrobu celulózy.
Zlučiteľnosť štátnej pomoci so spoločným trhom môže byť prípustná iba vtedy, ak je garantovaná rovnováha medzi výsledným narušením hospodárskej súťaže a výhodami vyplývajúcimi z pomoci. 

Investičný zámer má byť realizovaný v lokalite Ružomberok, okres Ružomberok, v regióne NUTS 2 Stredné Slovensko, ktorý spadá pod vymedzenie regiónov podľa čl. 107 ods. 3 
písm. a) Zmluvy o fungovaní Európskej únie.

V okrese Ružomberok podľa údajov Ústredia práce, sociálnych vecí a rodiny, dosiahla priemerná miera evidovanej nezamestnanosti za rok 2010 výšku 11,53 % t. j. 92,39 % priemeru Slovenskej republiky.
Podľa § 1 ods. 1 písm. d) nariadenia sa okres Ružomberok zaraďuje do zóny D.

Okres Ružomberok susedí s piatimi okresmi, z toho tri susediace okresy sa zaraďujú do zón B, C a E a dva do zóny D.
Podľa § 1 ods. 2 písm. c) nariadenia, ak je okres zaradený do zóny D a hraničí s okresmi patriacimi do zóny C, B alebo A, pričom najmenej dva z týchto susediacich okresov patria do zóny C alebo najmenej jeden do zóny B alebo A, zaraďuje sa do zóny C. 
Na základe uvedeného sa okres Ružomberok zaraďuje do zóny C.

Z podkladov, ktoré sú súčasťou investičného zámeru vyplýva, že základom pre výpočet investičnej pomoci bude výška oprávnených nákladov, ktoré tvoria budovy, strojové 
a technologické zariadenia.

Výška oprávnených nákladov je dôležitá z hľadiska posúdenia účinkov investičnej pomoci daného investičného zámeru na hospodársku súťaž, pretože tieto oprávnené náklady 
sú základom na stanovenie maximálnej výšky investičnej pomoci.
S rastom hodnoty investície sa v dôsledku percentuálneho určenia maximálnej intenzity investičnej pomoci zvyšuje hodnota investičnej pomoci, teda i konkurenčná výhoda investora a tým aj deformačné účinky tejto pomoci na hospodársku súťaž.
Oprávnené náklady investičného zámeru sú definované v súlade s § 8 ods. 1 písm. a) zákona 
o investičnej pomoci.

Vzhľadom na to, že výška oprávnených nákladov je v nominálnej hodnote 95 000 000 eur (súčasná hodnota je 87 868 641,12 eur), maximálna intenzita investičnej pomoci musí byť znížená v súlade s §  3 ods. 1 písm. a) a b) nariadenia.
V súlade s mechanizmom znižovania podľa § 3 ods. 1 nariadenia, maximálna intenzita pomoci v tomto prípade predstavuje 39,22 % GGE, čo v prepočte predstavuje maximálnu investičnú pomoc v súčasnej hodnote 34 467 000 eur a je aj v súlade s bodom 67 usmernení pre národnú regionálnu pomoc na roky 2007 – 2013.
Pri posudzovaní regionálneho prínosu investičného zámeru ministerstvo analyzovalo súbor faktorov s dôrazom na špecifické faktory regiónu v kontexte možného narušenia hospodárskej súťaže (faktor nezamestnanosti, kapitálu/pracovných síl, vplyvu na región, vplyv odvetvia na hospodárstvo), vrátane posúdenia rizika a predvídateľného vplyvu na príslušný sektor 
a sociálno-ekonomickú situáciu daného regiónu.
Realizácia investičného zámeru je rozložená na obdobie štyroch rokov, pričom v priamej súvislosti s investičným zámerom sa nepredpokladá s vytvorením nových pracovných miest, ale zachovanie 383 súčasných pracovných pozícií, ktoré by v dôsledku zvyšovania efektivity výroby celulózy ako aj papiera boli postupne redukované a do konca roku 2016 by boli zrušené.
Ministerstvo na základe dvoch nezávislých právnych analýz spoločností Advokátska kancelária JUDr. Pavol Malich a Advokátska kancelária Krivák & Co, ktoré posudzovali potrebu kumulácie realizácie investičného zámeru a zároveň tvorby nových pracovných miest 
 pri investičnom zámere spoločnosti SAMSUNG Electronics Slovakia s.r.o., dospelo 
k záveru, že v prípade žiadosti Mondi SCP a.s. o investičnú pomoc ktorá neobsahuje formu investičnej pomoci na novovytvorené pracovné miesta, nemá povinnosť tvorby nových pracovných miest za následok neoprávnenosti o investičnú pomoc. 
Mondi SCP, a.s., má nezanedbateľný vplyv aj na rozvoj a udržanie stredného a vysokého školstva v technických odboroch. V regióne predstavuje Mondi SCP, a.s. potenciálneho zamestnávateľa pre absolventov SOŠ polytechnických a technických. Je predstaviteľom zamestnávateľa, kde nachádzajú uplatnenie absolventi vysokoškolského štúdia STU Bratislava, TU Zvolen a ďalších slovenských škôl.

Vzdelanostná štruktúra zamestnancov (údaje sú len za udržané pracovné miesta):
	Štruktúra vzdelania zamestnancov
	počet
	percento

	Stredoškolské USO
	345
	90%

	Vysokoškolské
	38
	10%

	Spolu
	383
	100%


Vzdelanostná štruktúra zamestnancov (údaje sú za celú spoločnosť Mondi SCP, a.s.):

	Štruktúra vzdelania zamestnancov
	počet
	percento

	Základné vzdelanie
	26
	2%

	Stredné odborné vzdelanie
	438
	32%

	Stredoškolské vzdelanie
	696
	51%

	Vysokoškolské vzdelanie
	192
	14%

	Spolu
	1 352
	100%


Výroba papiera a celulózy má technologické možnosti pre ďalšie zdokonaľovanie pomocou výskumných a vývojových projektov, na ktorých Mondi SCP, a.s. spolupracuje s univerzitami a výskumným ústavom. So Slovenskou technickou univerzitou v Bratislave spolupracuje na energetickom audite, do ktorého sú zapojení študenti uvedenej univerzity. Taktiež boli vypracované diplomové práce zaoberajúce sa využitím zeleného lúhu pri impregnácií štiepok. 

Technická univerzita vo Zvolene organizuje pre Mondi SCP, a.s. kurzy „Drevo – vstupná surovina pre celulózo papierenský priemysel “ ako aj rôzne konzultácie.

Tieto aktivity môžu potenciálne v budúcnosti vytvoriť ďalšie pracovné miesta pre inžinierov 
a výskumníkov.

Je teda možné konštatovať, že investičný zámer bude mať priaznivý vplyv na zamestnanosť 
v regióne.
Okrem prínosu pre zamestnanosť v regióne bude v dôsledku realizácie investičného zámeru tiež prísun nových, moderných a vysoko efektívnych technologických zariadení a ďalej vysoko pozitívny vplyv na obchodnú bilanciu Slovenskej republiky, pretože výrobky sú určené na export.
Mondi SCP, a.s., v investičnom zámere deklaruje, že viac ako 73 % oprávnených nákladov bude financovaných prostredníctvom svojich vlastných zdrojov a externého financovania, ktoré nezahŕňa investičnú pomoc.

Prítomnosť motivačného účinku investičnej pomoci bola posúdená na základe nákladovo výnosovej analýzy porovnávajúcej situáciu – úroveň plánovanej činnosti bez investičnej pomoci a s poskytnutou investičnou pomocou. 

Ako hlavný referenčný ukazovateľ hodnotenia efektívnosti investičného zámeru sa použila metóda na zistenie čistej súčasnej hodnoty, ktorá je založená na výpočte rozdielu medzi diskontovanými peňažnými príjmami z investičného zámeru a oprávnenými nákladmi.
Na základe porovnávania finančných ukazovateľov investičného zámeru je možné konštatovať, že investičný zámer bez poskytnutia investičnej pomoci by nebolo ekonomicky efektívne realizovať, nakoľko čistá súčasná hodnota peňažných tokov pri investičnom zámere vychádza záporná a Mondi SCP, a.s. nie je schopná zabezpečiť pokrytie oprávnených nákladov z predpokladaných peňažných tokov. Pri poskytnutí úľavy na dani z príjmov sa situácia výrazne zmení, čo sa týka jednak peňažných tokov ako i doby návratnosti investičného zámeru.
	
	
	bez úľavy na dani
	s úľavou na dani

	Čistá súčasná hodnota cash flow
	v mil. eur
	-1,9
	17,4

	Doba návratnosti
	Rok
	nenávratná
	6,35


Odhad trhového podielu Mondi SCP, a.s. na trhu EHP pred realizáciou investičného zámeru a po realizácií investičného zámeru ilustruje nasledovný prehľad:

	
	pred realizáciou
	po realizácií
	odhadovaná zmena

	Buničina
	0,7 %
	0,9 %
	+ 0,2 %


V dôsledku uvedených skutočností ministerstvo dospelo k záveru, že je zaistená vyváženosť medzi narušením hospodárskej súťaže a výhodami vyplývajúcimi pre Slovenskú republiku 
z realizácie investičného zámeru. Prínosy investičného zámeru sú konkretizované vyššie.

Z predložených podkladov vyplýva, že Mondi SCP, a.s., môže splniť podmienky podľa zákona o investičnej pomoci, ako aj osobitné podmienky podľa § 30a zákona č. 595/2003 Z. z. o dani z príjmov v znení neskorších predpisov.

(F) Výška a intenzita investičnej pomoci
Podľa § 3 písm. h) zákona o investičnej pomoci, intenzita investičnej pomoci sa počíta ako percentuálne vyjadrenie z celkovej výšky oprávnených nákladov súvisiacich s realizáciou investičného zámeru, ktoré tvoria:

a) budovy a stavby
12 000 000 eur,
b) stroje, prístroje a zariadenia   
83 000 000 eur.
Podľa odseku 41 usmernení intenzita investičnej pomoci musí byť vypočítaná vzhľadom 
na ekvivalent hrubej hotovostnej finančnej pomoci. Intenzita investičnej pomoci v ekvivalente 
hrubej hotovostnej finančnej pomoci (GGE) je diskontovaná hodnota pomoci vyjadrená ako percento diskontovanej hodnoty oprávnených nákladov.

Oprávnené náklady rozvrhnuté do viacerých rokov sa musia na účely stanovenia výšky investičnej pomoci diskontovať na hodnotu v čase jej oznámenia. 

Investičná pomoc splatná v niekoľkých splátkach sa diskontuje na svoju hodnotu v čase oznámenia, na základe referenčnej sadzby platnej v čase oznámenia. 

Podľa oznámenia Európskej komisie bola s účinnosťou od 1. augusta 2011 pre Slovenskú republiku stanovená základná sadzba pre výpočet referenčnej a diskontnej sadzby vo výške 2,05 %.
Aplikujúc oznámenie Európskej komisie o revízii spôsobu stanovenia základných sadzieb, 
v prípade diskontnej sadzby, ktorá sa používa na výpočet súčasných hodnôt sa k základnej sadzbe pripočítava marža 100 bázických bodov.

Diskontovaná hodnota oprávnených nákladov vhodných na poskytnutie investičnej pomoci 
je 87 868 641,76 eur. 

Diskontovaná hodnota požadovanej investičnej pomoci formou úľavy na dani z príjmu je 
23 412 057,35 eur.
Celková intenzita požadovanej investičnej pomoci v ekvivalente hrubej hotovostnej finančnej pomoci (GGE) je 26,64 %, čo je pod maximálnou možnou intenzitou pomoci podľa nariadenia.
(G) Záver
Vzhľadom na to, že intenzita pomoci pre investičný zámer neprekračuje maximálnu možnú intenzitu pomoci podľa nariadenia, požadovaná výška investičnej pomoci je v súlade 
s nariadením.

Na základe vyššie uvedeného hodnotenia navrhujeme schváliť investičnú pomoc vo forme úľavy na dani z príjmu právnických osôb v maximálnej nominálnej výške 25 375 000 eur 
za týchto podmienok:
1. Prijímateľ investičnej pomoci nezačne práce na investičnom zámere skôr, ako mu bolo doručené písomné oznámenie ministerstva o tom, že má predpoklad splniť podmienky na poskytnutie investičnej pomoci.
2. Prijímateľ investičnej pomoci začne najneskôr do 12 mesiacov od doručenia rozhodnutia o schválení investičnej pomoci obstarávanie dlhodobého hmotného majetku a najneskôr do piatich rokov odo dňa doručenia rozhodnutia o schválení investičnej pomoci začne vykonávať podnikateľskú činnosť uvedenú v investičnom zámere.
3. Prijímateľ investičnej pomoci zrealizuje investičný zámer vo všetkých podstatných ohľadoch v súlade s parametrami, ktoré sú uvedené v podkladoch do piatich kalendárnych rokov od vydania rozhodnutia o schválení investičnej pomoci. Celkové oprávnené náklady, ktoré budú vynaložené v súvislosti s investičným zámerom, dosiahnu minimálnu výšku v nominálnej hodnote 95 000 000 eur. Oprávnenými nákladmi na účely obstarania dlhodobého hmotného investičného majetku sú obstarávacie ceny budov, strojov a zariadení. 
4. Podmienka č. 3 nebráni výmene zariadenia alebo vybavenia, ktoré zastaralo v dôsledku rýchlych technologických zmien za predpokladu, že podnikateľská činnosť v danom regióne počas uvedeného obdobia bude zachovaná.
5. Prijímateľ investičnej pomoci zachová investíciu v dotknutom regióne počas čerpania investičnej pomoci, minimálne počas piatich zdaňovacích období nasledujúcich po zdaňovacom období, v ktorom prijímateľ ukončil investičný zámer. Dátum ukončenia investičného zámeru prijímateľ písomne oznámi ministerstvu. 
6. Prijímateľ investičnej pomoci  bude realizovať investičný zámer tak, že najmenej 73 % hodnoty oprávnených nákladov musí byť financovaných z vlastných zdrojov alebo prostredníctvom externého financovania, ktoré nezahŕňa investičnú pomoc.
7. Prijímateľ investičnej pomoci do konca roku 2015 vynaloží minimálne 83 000 00 eur 
na nákup strojov a zariadení, ktoré musia byť nové.

8. Prijímateľ investičnej pomoci udrží minimálne 766 pracovných miest, ktoré budú trvalo obsadené najmenej po dobu šiestich rokov odo dňa ukončenia investície. 
9. Celková hodnota poskytnutej regionálnej investičnej pomoci vo forme úľavy na dani 
z príjmu právnických osôb na realizáciu investičného zámeru neprekročí nominálnu hodnotu 25 375 000 eur. 

10. Celková intenzita investičnej pomoci na realizáciu investičného zámeru neprekročí intenzitu investičnej pomoci 26,64 % GGE.

11. Prijímateľ investičnej pomoci ku dňu poskytnutia investičnej pomoci a počas celej doby poskytovania investičnej pomoci a využívania investície bude mať vyrovnané všetky daňové povinnosti, odvody poistného na dôchodkové zabezpečenie, nemocenské poistenie a zdravotné poistenie.
12. Prijímateľ investičnej pomoci umožní kontrolným orgánom ministerstva, daňovému úradu, Ministerstvu financií Slovenskej republiky alebo iným príslušným štátnym orgánom (ďalej len „kontrolné orgány“) kontrolu plnenia podmienok, za ktorých sa investičná pomoc schválila. Ak kontrolné orgány zistia, že prijímateľ neplní podmienky, za ktorých sa investičná pomoc schválila, ďalšie poskytovanie investičnej pomoci sa zastaví a prijímateľ musí vrátiť alebo odviesť investičnú pomoc, ktorá bola poskytnutá v rozpore so stanovenými podmienkami.
13. Prijímateľ investičnej pomoci je povinný počas celej doby realizácie investičného zámeru, čerpania investičnej pomoci plniť všeobecné podmienky podľa § 15 ods. 8 a 10 zákona o investičnej pomoci a dodržiavať podmienky § 30a zákona 595/2003 Z. z.
o dani z príjmov v znení neskorších predpisov.

